Ikeys waarsku oor verkragtings by Rhodes-gedenktekenRhodes-gedenkteken in Kaapstad Foto: Pixabay Die Universiteit van Kaapstad (UK) het personeellede en studente gewaarsku om die Rhodes-gedenkteken te vermy ná twee verkragtings en ŉ kaping in dié gebied. “Dit is met groot verontwaardiging en spyt dat ons personeel van die Universiteit van Kaapstad en veral studente moet inlig oor voorvalle van ŉ baie ernstige kriminele aard wat onlangs in die omgewing van die Rhodes-gedenkteken plaasgevind het,” het Gerda Kruger, uitvoerende direkteur van kommunikasie en bemarking by die universiteit, in ŉ verklaring gesê. Die Rhodes-gedenkteken is langs die kampus geleë. ŉ Student het berig sy is Dinsdag [19 Januarie] deur ŉ onbekende man naby die restaurant by die Rhodes-gedenkteken verkrag, het Kruger gesê. “Dit is uiters kommerwekkend dat dit ná ŉ soortgelyke voorval op 11 Desember 2015 volg toe nóg ŉ student berig het sy is deur ŉ onbekende man aangeval en verkrag toe sy van die Rhodes-gedenkteken na UK gestap het,” het Kruger bygevoeg. “Dié voorval is by die UK-kampusgemeenskap aangemeld.” Die Suid-Afrikaanse Polisiediens ondersoek beide voorvalle. Daar is ooreenkomste tussen die voorvalle in terme van die modus operandi wat gevolg is. “Alhoewel dit nog te vroeg is om te sê, is dit moontlik dat dieselfde oortreder verantwoordelik is vir albei gevalle,” het Kruger verduidelik. ŉ Derde student is op 15 Januarie met ŉ vuurwapen gedreig en sy motor is op die M3-snelweg onder die Rhodes-gedenkteken gekaap. Die motor is ŉ paar uur later verlate gevind en die verdagtes is in hegtenis geneem. Die student is nie fisies beseer nie. “In die lig van hierdie voorvalle, maan ons almal om die gebied rondom die Rhodes-gedenkteken te vermy, veral in die donker, en veral die paadjie wat as ŉ kortpad gebruik word deur die bosse,” het Kruger bygevoeg. Enigiemand wat enige verdagte aktiwiteit opmerk, word versoek om dadelik kampussekuriteit in kennis ge stel. “Indien studente bystand benodig, kan hulle die kampusbeskermingsdiens by 021 650 2222/3 (24 uur) kontak. Ons beveel aan dat UK-studente hierdie nommer as ŉ spoedkontak op hul selfone stoor.” Beradingsdienste word ook gebied aan studente wat deur hierdie voorvalle geraak is of bykomende angs of persoonlike trauma beleef nadat hierdie inligting gedeel is.